KOMISIJOS REGLAMENTAS (EB) Nr. 829/2008
2008 m. rugpjūčio 21 d.
kuriuo nukrypstama nuo Reglamento (EB) Nr. 1973/2004, nustatančio išsamias Tarybos reglamento (EB) Nr. 1782/2003 taikymo taisykles, dėl ryžių sėjos datos 2008 m. Italijos Pjemonto regione
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantis Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 145 straipsnio c punktą,
kadangi:
(1)
2004 m. spalio 29 d. Komisijos reglamento (EB) Nr. 1973/2004, nustatančio išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles (2), 12 straipsnyje numatyta, kad visuose ryžių auginimo regionuose, išskyrus Ispaniją, Portugaliją ir Prancūzijos Gajaną, kur leidžiama sėti iki birželio 30 d., deklaruojami plotai turi būti apsėti ne vėliau kaip gegužės 31 d. iki atitinkamo derliaus, kad atitiktų konkrečios išmokos už ryžius skyrimo reikalavimus.
(2)
Italijos Pjemonto regionas nuo 2008 m. gegužės vidurio kentėjo nuo nesiliaujančių smarkių liūčių, kurios sukėlė potvynius. Dėl tokių nepalankių oro sąlygų ūkininkai negalėjo pasėti ryžių ne vėliau kaip 2008 m. gegužės 31 d.
(3)
Todėl turėtų būti nukrypta nuo Reglamento (EB) Nr. 1973/2004 12 straipsnio b punkto ir leista ūkininkams Italijos Pjemonto regiono deklaruojamuose plotuose ryžius pasėti ne vėliau kaip 2008 m. birželio 30 d.
(4)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1973/2004 12 straipsnio b punkto, tam, kad atitiktų 2008 m. konkrečios išmokos už ryžius skyrimo reikalavimus, Italijos Pjemonto regiono deklaruojamas plotas apsėjamas ne vėliau kaip 2008 m. birželio 30 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visoms valstybėms narėms.
Priimta Briuselyje, 2008 m. rugpjūčio 21 d.